Vážená pani redaktorka, vážený pán redaktor,

V súvislosti s výstavbou PPP projektu diaľnice D4 a rýchlostnej cesty R7 si Vám dovoľujeme zaslať plánované dopravné obmedzenia, ktoré sa dotknú vodičov prechádzajúcich týmito úsekmi.

* **AKTUALIZÁCIA: Chceli by sme všetkých upozorniť, že informácia o uzávierka Vinohradníckej ulice, ktorá sa mala začať v sobotu 12.10.2019 je nesprávna. Zhotoviteľ síce uzávierku spolu s obchádzkovými trasami plánuje, no pred začiatkom platnosti dopravných obmedzení bude informácia včas komunikovaná všetkým dotknutým organizáciám ako aj širokej verejnosti, aby sa na ňu vedeli vodiči pripraviť.**

Ďalšie dopravné obmedzenia nájdete nižšie:

* V termíne od soboty **12. októbra 2019 do nedele 13. októbra 2019** je naplánovaná **čiastočná uzávierka** **ulice Pri Mlyne** v dĺžke cca 220 m v pravom jazdnom pruhu v smere I/61 – Vajnory centrum. Dôvodom uzávierky je rekonštrukcia havarijného stavu vozovky. Doprava bude počas dňa riadená regulovčíkmi dopravy a v noci pomocou prenosnej svetelnej signalizácie.
* **Zo soboty na nedeľu (12. októbra – 13.októbra 2019)** je v čase **od polnoci do 4.00** naplánovaná **úplná uzávierka zjazdovej vetvy v smere z D1 Petržalka – Ružinov** z dôvodu rekonštrukcie mostného objektu na mimoúrovňovej križovatke Prievoz v Slovnaftská – D1 Trnava, kde je potrebné osadiť ochrannú skruž pre bezpečnosť premávky . Obchádzková trasa povedie po miestnych komunikáciách a bude značená prenosným dopravným značením.
* **Od piatka 11. októbra 2019 (od cca 22.00) do pondelka 14. októbra 2019 (do 4.00)** je naplánovaná **uzávierka zjazdu z diaľnice D2 v smere Maďarsko – Kittsee**. Obchádzková trasa bude vedená po diaľničnom zjazde v smere Maďarsko – Jarovce, následne cestou III/1020 a I/2 smerom na kruhový objazd v Petržalke (Slnečnice) a ďalej späť na Kittsee. Dôvodom uzávierky je osádzanie prefabrikovaných nosníkov budúceho mosta na diaľnici D4 v križovatke Jarovce (križovanie D4/D2).
* **Od piatka 25. októbra 2019 (od cca 22.00) do pondelka 28. októbra 2019 (do 4.00)** je naplánovaná **uzávierka kolektora diaľnice D2 v smere Bratislava – Maďarska, zjazd z diaľnice D2 v smere Bratislava – Jarovce a taktiež zjazd z diaľnice D4 Jarovce v smere na Maďarsko**. Obchádzková trasa pre smer D2 Bratislava – Maďarsko bude vedená cez diaľničnú križovatku D2 Pečňa, následne po ulici Bratskej a Panónskej ceste smerom na kruhový objazd Petržalka (Slnečnice). Pre smer Jarovce – Maďarsko bude obchádzková trasa vedená po ceste I/2 smerom na Rusovce a Rajku. Dôvodom uzávierky sú prebiehajúce práce na osádzaní prefabrikovaných nosníkov budúceho diaľničného mosta na diaľnici D4 v križovatke Jarovce (križovanie D4/D2).
* **Od štvrtka 31. októbra 2019** **(od cca 22.00) do pondelka 04. novembra 2019 (do 4.00)** je naplánovaná **uzávierka diaľnice D2 v oboch smeroch**. Obchádzková trasa pre smer D2 Maďarsko – Petržalka povedie zjazdom D2 Maďarsko – Jarovce, následne po ceste III/1020 a napojí sa na cestu I/2. Obchádzková trasa pre smer D2 Petržalka – Maďarsko bude vedná po kolektore D2 v smere na Maďarsko.
* **Od piatka 08. novembra 2019 (od cca 22.00) do pondelka 11. novembra 2019 (do 4.00)** je naplánovaná **úplná uzávierka cesty III/1020 Petržalka – Jarovce v oboch smeroch**. Obchádzková trasa povedie cez Rusovce. Dôvodom uzávierky sú práce na vkladaní prefabrikovaných nosníkov budúceho mosta D4 nad cestou III/1020.